50. schôdza NR SR - 2.deň - B. popoludní
Dátum: 2015-04-24
Poslanec: Mikloško, Jozef (KDH)
Druh vystúpenia: Vystúpenie v rozprave

82. Ďakujem pekne. Vážená pani podpredsedníčka, vážení kolegovia, vážení spravodajcovia, tak Ottko Brixi ma prosil, aby to bolo krátke, päťminútové, lebo sa ponáhľa. Ale on už vystupoval aspoň v štyroch poznámkach, čiže aj ty musíš zmierniť razanciu svojich poznámok. A teda Košice a zdravotníctvo je tiež téma, ktorú tu radšej neotváram, a netýka sa to pána Rašiho, ani teba. Dobre. Niekoľko kacírskych vecí hneď na začiatok poviem, no. Minule nejaká moja rodina bola v nemocnici tuná v Ružomberku vo Vojenskej a bola veľmi nadšená úrovňou, ľuďmi, personálom, takže fajn, prečo by aj ostatné nemohli tak byť. Minule zas bol niekto v Nitre, odkiaľ pochádzam, tiež personál, vybavenie dobré. Čiže neni sú v zdravotníctve len zlé veci a iste je mnoho nemocníc, ktoré sú dobré, a všetci a mnohí sa to snažia, aj keď iste mnoho aj v systémovosti im v tom bráni. Druhá vec je, tiež neodsudzujem aj tak, keď niekto pošle exministerku za referentku do Bruselu. No a čo sa také strašné stalo? Vyťahujeme to stále. Tak prečo by nemohla ísť tam robiť nejakú referentku? No dobre, v poriadku. Trocha moc to už vyťahujeme, no. Je tam, vonku je pár tisíc našich diplomatov, keby sme každého mali kádrovať, tak takých prípadov je tam veľa. Za tretie. Pán Lipták, keď rozprával tuná otvorene, úprimne o svojich problémoch, všetci ho odsudzovali, ja som mu lajk poslal svojich priateľov na Facebooku, prečo by to nemohol povedať a otvoril mnohým oči, jak to dnes chodí v zdravotníctve. A štvrtá poznámka, že tiež sa mi nezdalo celkom férové vytiahnuť nejaký smutný prípad z medicíny. Takýchto problémov je veľa. Keby sme zobrali onkológiu, každého by sme sem dali, by sme plakali všetci tri dni. Je to tajomstvo, prečo niekto je chorý a niekto je zdravý a niekomu sa darí, niekto zomrie skoro, niekto nie, je to tajomstvo. My kresťania na to tiež nemáme návod, ale je to tajomstvo, ktoré nerozriešime tu v parlamente. No, iste zdravotníctvo je ťažký rezort, problémy sú dlhodobé, ale debata o zdravotníctve nikdy nezaškodí, a preto som sa ja prihlásil ešte pred desiatimi, či koľkými, desiatimi dňami do rozpravy, a už teda nechcem vycúvať, takže musel som to furt zlepšovať a teraz to bude možno najhoršie, ako to mohlo byť, keby to bolo v stredu minulú. Teda nechcem byť len kritický, ako som už povedal, že je tam aj veľa pozitívneho, pracuje tam veľa poctivých, obetavých ľudí, metódy riešenia a lieky sa stále vylepšujú, ľudský vek sa stále predlžuje, ale aj skracuje, a neni to len vina lekárov, vôbec nie, ale aj našou vinou, zlou životosprávou, fajčením, alkoholom, naháňaním sa za peniazmi, kariérou, rôznymi privilégiami a tak ďalej atď. Čiže to je, napriek tomu sa každý rok o tri mesiace ľudský vek predlžuje. Čiže to je aj vďaka zdravotníctvu: novým metódam, novým liekom. No, tak už som na druhej strane, neviem, koľko som už minul. Ja chcem povedať pár slov k seniorom, potom chcem povedať niekoľko otázok z hľadiska radového občana a za tretie chcem si troška všimnúť prezidenta Kisku a jeho námietky, ktoré tuná vlastne neodzneli. Ja často chodím medzi seniorov, je to aj mojou funkciou, ako predseda združenia, no, veľmi si sťažujú na postoj, častý postoj k seniorom, k starým ľuďom. Iste, starí ľudia sú niekedy precitlivelí, majú veľa chorôb, už sa ich nezbavia, sú už hrozní a tak ďalej, to je pravda, ale často sa s nimi zachádza zle, najmä keď už majú vážne choroby. Na toto mám veľa príkladov, a keby sme požiadali ľudí, aby nám napísali svoje skúsenosti starí ľudia, seniori zo zdravotníctva, tak to čítanie by nebolo dobré. Možná nie všetko by tam bolo stopercentné, ale naozaj je to tak. Kto nemá nejakú známosť, kto mu tam nezavolá, kto proste nepoprosí o špeciálnu starostlivosť, tak často to má veľmi zlé. No a v tomto smere najmä seniori, ale aj starí chudobní často nemajú peniaze na zdravotníctvo, na mnohé operácie, na drahé lieky, na zubárske zákroky. Ísť k zubárovi dneska, to treba zobrať doplnkovú pôžičku, ja neviem, prečo je to také drahé a prečo všetko sa skoro vlastne platí v keši. Radšej si dám vytrhnúť zub, to ešte donedávna bolo zadarmo, a nemusím platiť veľa peňazí, ale našťastie mňa sa to netýka. Našťastie ja málo chodím do nemocníc, Pán Boh mi dal ešte zdravie, možno zajtra to už nebude, a preto teda hovorím skôr toto z druhej ruky, ale aj z druhej ruky mojej rodiny. Isto mnohí lekári a sestry dodržiavajú Hippokratovu prísahu, čo je veľmi vážna prísaha, zásadná, ale mnohí ju aj ignorujú, a ten, kto išiel na medicínu a nemá empatický vzťah k ľuďom, k tomu chudákovi, ktorý tam trpí, a proste napríklad chce rýchlo zbohatnúť, tak tam nemal ísť, zle spravil, no. Ja často hovorím prípad Gabyho Hoffmanna zo Sniny, to bol lekár, písal som o tom blog, aj v knižke som, v svojej jednej, o tom písal, ktorý, údajne aj jeho otec vymyslel penicilín, ale to je už iná história, dávno pred Flemingom, vedel o týchto, horúčku omladníc liečil, ale to tu nechcem spomínať, ale to bol príklad ľudového lekára, ktorý naozaj liečil, chodil medzi ľudí, vždy bol chudobný, zomrel ako chudobná myš. Ja som v Nitre mal takého, volá sa doktor Komár, to bol rodinný lekár, chodil atď., v živote tiež nebol bohatý, a toto bol môj ako ideál takého lekára obetavého, samozrejme, aj bohatého, nech si zaslúži dobrú mzdu za svoju dobrú prácu, ale musí byť humanisticky naladený, empatický a musí byť vždy na strane pacientov. Oligarchia nepatrí do zdravotníctva, zdravotníctvo nie je biznis a v zdravotníctve sa nedá tunelovať, teda nemôže tunelovať, t. j. v slovenčine lepší výraz ako hyenizmus nepoznám, bohužiaľ, na toto je to troška kruté slovo. No teraz pár slov k pozícii občana, snáď aj k tomu pánovi prezidentovi Kiskovi niečo poviem. Päť alebo šesť mesiacov pán minister je vo funkcii, ja by som očakával už nejaké zásadné systémové, aspoň pokus o zmenu. Ja som si teraz spočítal, že čo vlastne sme tu v parlamente mali, sme mali tri veci, pokiaľ sa pamätám, možnože i viacej. Zrušili sa poplatky za prednostné vyšetrenia, vzápätí Asociácia súkromných lekárov povedala, že vlastne tým pádom sa stráca 700 až 2-tisíc eur mesačne a že teda nebolo to len vnútorné riešenie, to ja neviem posúdiť. Za druhé sa zvýšili príjmy niektorých zamestnancov na základe zvýšenia minimálnej mzdy na rok 2015, to bola rutina, v podstate. A za tretie na protidrogové aktivity sa môžu dávať dotácie z MZV. No, o iných veciach neviem, ale toto v podstate boli také drobáky, ktoré keď vonku a v zdravotníctve horí, tak by sa očakávalo proste niečo aj zásadného. Už za toho polroka sa dá niečo spraviť, že došla tam nová metla, ktorá niečo robí. Prezident Kiska, no, on aj sem došiel, mal pohovor, potom veľmi rýchlo reagoval, neviem, či mal ten prejav pripravený, ale ten prejav nebol hlúpy, lebo to, že povedal, že je tam príliš veľa škandálov a že vlastne len médiá na to upozorňujú, že nie kontrolné orgány, ktoré by po tom mali ísť, ale médiá upozorňujú a potom naraz je z toho škandál a hurá. Nebyť médií, tak všetko je stále v poriadku, no. To, že pán minister, to mu už mnohí vyčítali, teda že pseudokauza a bežný biznis, to nemusel povedať, on sa snažil to už len zlepšiť, no, vtedy mu to ušlo. Nebola to pseudokauza, nebol to bežný biznis, no, to už nechcem to tu všetky cétečká spomínať. To, že Kiska povedal aj, že nič sa neurobilo na zastavenie neefektívnych a nehospodárnych nakladaní peňazí v zdravotníctve, to je vážna výčitka. A to, že štátna poisťovňa preferuje súkromné zariadenia pred štátnymi, to je tiež vážne. Ja to neviem posúdiť, ale to sa mi zdalo vážnou námietkou, na ktorú by mal niekto reagovať. Ja si myslím, že nedá sa len peniaze, peniaze dávať do zdravotníctva, to nesúvisí len s peniazmi. Podľa OECD alebo Európskej únie, nemám tu štatistiku rýchlo, ale sme na 9. mieste, čo sa týka počtu obyvateľov a peňazí, čiže peňazí je tam relatívne dosť, ale je to naozaj čierna diera, pretože sa to rýchlo minie, to už všelikto povedal a, bohužiaľ, koľko tam dáte, toľko sa rýchlo minie. A ešte pár tých otázok na konci, čo sa týka občanov a zdravotníctva. No, premiér nedávno tu povedal tú vetu, a tá mi stále vŕta v hlave, že majiteľov Dôvery nepozná ani SIS-ka. Tak neviem, či je to pravda. Tu sa všeličo o tom vyprávalo, ale premiér nepovedal, že ich už pozná, a toto mi tak nejako vadí, že vlastne o mnohých firmách vlastne ani nevieme, kto je ich majiteľ. Krupica, ako je to možné? Jak je to možné? Keď je taký, ja som o tých atraktívnych "Curacaách" a neviem jakých spomínal tuná, ale nemôžme nepoznať majiteľov Dôvery. No. Lieková politika. Nedávno sa niekto vrátil z Anglicka a dostal pilulku na každý deň v jednom sáčku. Lups! Jednu v pondelok, utorok, streda, štvrtok, piatok, zbohom. Tuná sa robí veľký biznis s liekmi, predpisuje sa, plytvá sa, vracajú sa tony liekov, proste reklama v televízii je obrovská, neviem, 47 mil. bola tuším vlani, ale raz som tu tie čísla povedal, mám ich. Čiže lieková politika je zlá a naozaj asi najviac dávame na lieky. A sa masovo vyhadzujú, proste každá babka má sáčok liekov a nechce ich jesť, lebo jej škodia. Požiadavky na zjednotené preplácanie výkonov v zdravotníckych poisťovniach. Dlho sa o tom hovorí, možnože je to vybavené, ale mne sa zdá, že neni ešte, že keď, aby proste taká a taká operácia bola všade, ja neviem, či to je, ale mne sa zdá, že som to ešte nevidel, že konečne sa to vyriešilo, aby v každej poisťovni a v každej nemocnici bolo to isté financovanie. Preplácanie zubárov som už spomínal. Chudobní chudáci sú na tom zle. No a čo keby tak raz štrajkovali pacienti a nešli do špitálov? Tak neviem, či by potom začali štrajkovať lekári a sestry. Ale toto je vlastne hlúpa poznámka, neviem, prečo mi sem padla. Vážení, ďakujem, neviem, koľko to bolo minút. Bolo to desať minúť. Tak Briximu sa ospravedlňujem. Len dneska máme hody v Svätom Jure, tak dôjdite, srdečne vás vítam, do Svätého Jura. Ďakujem pekne.